Vermeende blouligbende aangekeerDie verdagtes het glo blou ligte gebruik het in voorvalle van kaping en roof (Foto: Verskaf) Drie verdagtes sal na verwagting Vrydag in die landdroshof op Balfour, Mpumalanga, verskyn nadat hulle glo blou ligte gebruik het in voorvalle van kaping en roof. Brig. Leonard Hlathi, woordvoerder van die polisie, sê die verdagtes het hulself as polisiebeamptes voorgedoen en motoriste op die N3 by Grootvlei en N12 by Delmas na bewering beroof of gekaap. Ná ’n vlaag rooftogte en kapings wat die afgelope ruk op dié snelweë aangemeld is, het die polisie ŉ intelligensie-gedrewe operasie van stapel gestuur wat deur lede van die polisie op Balfour, Grootvlei en Greylingstad uitgevoer is. Dit het Woensdag tot die inhegtenisneming van drie verdagtes, tussen die ouderdom van 30 en 32 jaar, gelei. “Terwyl polisielede op die N3 naby Grootvlei besig was met patrollie, het hulle ŉ verdagte wit Toyota Legend 45- dubbelkajuitbakkie met drie mans daarin opgemerk. Dit het ooreengestem met die beskrywing van die voertuig van die verdagtes,” sê Hlathi. Die polisie het ook ’n speelgoedgeweer (Foto: Verskaf), “Die polisie het die bakkie gestop en deursoek. ŉ Blou lig sowel as ŉ sirene is in die voertuig gevind. Die insittendes kon nie ŉ behoorlike verduideliking gee waarom hulle in besit van dié items was nie.” Die polisie het ook ’n speelgoedgeweer, medikasie en ander items wat vermoedelik gesteel is, in die motor gevind. Die verdagtes is daar en dan in hegtenis geneem en hul voertuig is gekonfiskeer vir verdere ondersoek. “Afgesien daarvan dat die verdagtes hulle as polisiebeamptes voorgedoen het, staan hulle ook tereg op aanklag van die besit van vermoedelik gesteelde goedere sowel as ’n vuurwapen.” Volgens Hlathi kan die polisie nie die moontlikheid uitsluit om die verdagtes aan ander misdade wat elders in die provinsie gepleeg is, te verbind nie. Lt.genl. Semakaleng Manamela, provinsiale kommissaris in Mpumalanga, het die inhegtenisnemings verwelkom. “Ons is bemoedig deur hierdie deurbraak nadat talle soortgelyke voorvalle van roof en kaping – waarby verdagtes met voertuie met blou ligte toegerus is – aangemeld is,” het Manamela gesê. Die kantoor van die provinsiale polisiekommissaris in Mpumalanga het verskeie waarskuwings aan motoriste gerig om waaksaam te wees. Onlangs is nog ŉ slagoffer doodgeskiet deur mense wat hulle as polisiebeamptes voorgedoen het en sy motor op die R50 tussen Delmas en Bronkhorstspruit wou kaap.